## Rješenje kojim se Vladimiru Reškoviću oduzima odobrenje za rad brokera

### NN 104/2010 (1.9.2010.), Rješenje kojim se Vladimiru Reškoviću oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2816

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Vladimiru Reškoviću iz Zagreba, Vinogradska cesta 46, za rad brokera, na sjednici održanoj 26. kolovoza 2010. godine donijela je

RJEŠENJE

1. Vladimiru Reškoviću iz Zagreba, Vinogradska cesta 46, oduzima se odobrenje za rad brokera.

2. Podaci iz točke 1. izreke ovog rješenja upisuju se u Registar brokera, koji vodi Hrvatska agencija za nadzor financijskih usluga, pod rednim brojem 367.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 12. kolovoza 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Vladimiru Reškoviću iz Zagreba, Vinogradska cesta 46, za rad brokera.

Nakon izvršenog uvida u predmete Agencije klasa: UP/I-451-04/07-07/25 i klasa: 451-04/10-17/38, utvrđeno je sljedeće:

Rješenjem Agencije, klasa: UP/I-451-04/07-07/25; urbroj: 326-111/08-2 od 7. veljače 2007. godine, Vladimiru Reškoviću iz Zagreba, Vinogradska cesta 46, zaposleniku investicijskog društva Argus Vrijednosnice d.o.o., Zagreb, Makančeva 17, (kasnije zaposlenik kreditne institucije Privredna banka Zagreb d.d., Zagreb, Račkoga 6; dalje u tekstu: Banka), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/38, 14. srpnja 2010. godine, Banka je obavijestila Agenciju da Vladimir Rešković od 1. srpnja 2010. godine više ne radi na poslovima brokera u Direkciji brokerskih poslova Banke. U istom predmetu Vladimir Rešković dostavio je 5. srpnja 2010. godine obavijest da je prešao na drugu poziciju u Banci i da je prestao obavljati poslove brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Vladimir Rešković više ne obavlja poslove brokera, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih mu je izdano odobrenje za rad brokera, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Na temelju odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/38

Urbroj: 326-111/10-2

Zagreb, 26. kolovoza 2010.

Član Uprave
Ivan Vrljić, v. r.

Rješenje, NN 104/2010-2816